VYKONÁVACIE ROZHODNUTIE KOMISIE (EÚ) 2022/171

z 2. februára 2022

o žiadosti o registráciu európskej iniciatívy občanov s názvom „Win It On The Pitch“ („Vyhrajme na ihrisku“) podľa nariadenia Európskeho parlamentu a Rady (EÚ) 2019/788

[oznámené pod číslom C(2022) 630]

(Iba anglické znenie je autentické)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,

keďže:

(1) Komisii bola 30. septembra 2021 predložená žiadosť o registráciu európskej iniciatívy občanov s názvom „Vyhrajme na ihrisku“.

(2) Iniciatíva má tri ciele, konkrétne prijatie 1. odporúčania Rady na ochranu modelu futbalu v Európe založeného na hodnotách, solidarite, udržateľnosti a otvorených súťažiach, a to poskytnutím rámca a usmernení EÚ pre opatrenia členských štátov na ochranu modelu futbalu v Európe; 2. usmernení Komisie o uplatňovaní pravidiel hospodárskej súťaže EÚ na šport a 3. oznámenia Komisie s cieľom „vybudovať čo najsilnejší možný model európskeho športu pre budúcnosť vrátane odkazu na to, čo európski fanúšikovia a občania očakávajú od športu v Európe“.

(3) V súlade s článkom 1 nariadenia (EÚ) 2019/788 sa iniciatívy môžu zaregistrovať, keď sa na ich základe Komisia vyzve, aby v rámci svojich právomocí navrhla právny akt Únie na účely vykonávania zmlúv. Hoci Komisia má podľa článku 165 Zmluvy o fungovaní Európskej únie právomoc prijať návrh odporúčania Rady, ako sa uvádza v cieli 1 iniciatívy, ciele 2 a 3 v pôvodnom znení nepodnietili Komisiu k prijatiu „návrhu právneho aktu Únie“. Komisia bola len vyzvaná, aby prijala usmernenia a oznámenie Komisie.

(4) Komisia 27. októbra 2021 v súlade s článkom 6 ods. 4 nariadenia (EÚ) 2019/788 informovala skupinu organizátorov o svojom posúdení, v ktorom dospela k záveru, že požiadavky na registráciu stanovené v článku 6 ods. 3 písm. a), d) a e) uvedeného nariadenia boli splnené a že požiadavka stanovená v článku 6 ods. 3 písm. b) sa neuplatňuje. Komisia však takisto uviedla, že znenie iniciatívy, ako sa uvádza v žiadosti z 30. septembra 2021, jej neumožňuje dospieť k záveru, že táto iniciatíva splnila požiadavku stanovenú v článku 6 ods. 3 písm. c) nariadenia (EÚ) 2019/788.

(5) Komisii bolo preto 3. januára 2022 predložené zmenené znenie iniciatívy.

(6) Na základe iniciatívy sa Komisia vyzýva, aby prijala návrh odporúčania Rady, ktorým sa stanoví rámec a usmernenia EÚ pre opatrenia členských štátov na ochranu modelu futbalu v Európe, na uznanie spoločenskej hodnoty športu v európskej spoločnosti a osobitnej povahy športu v pravidlách hospodárskej súťaže EÚ a na posilnenie vízie EÚ a dlhodobej politiky týkajúcej sa budúcnosti a riadenia európskeho športu.

(7) V prílohe sa uvádzajú ďalšie informácie o predmete, cieľoch a kontexte tejto iniciatívy. Organizátori poskytli doplňujúce informácie o svojej iniciatíve aj v dodatkovom dokumente.

(8) Pokiaľ je cieľom iniciatívy prijatie odporúčania Rady zameraného na dosiahnutie cieľa, aby Únia prispievala k podpore európskych záležitostí týkajúcich sa športu, pričom sa zohľadní osobitná povaha športu, jeho štruktúry založené na dobrovoľníckej činnosti a jeho spoločenská a vzdelávacia úloha, Komisia má právomoc predložiť návrh právneho aktu na základe článku 165 zmluvy.

(9) Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.

(10) Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.

(11) Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.

(12) Iniciatíva nepredstavuje zjavné zneužitie práva, nie je zjavne neopodstatnená ani šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.

(13) Iniciatíva s názvom „Vyhrajme na ihrisku“ by sa preto mala zaregistrovať.

(14) Záver, že podmienky registrácie podľa článku 6 ods. 3 nariadenia (EÚ) 2019/788 sú splnené, neznamená, že Komisia nejakým spôsobom potvrdzuje vecnú správnosť obsahu iniciatívy, za ktorú nesie výlučnú zodpovednosť skupina organizátorov iniciatívy. Obsah iniciatívy vyjadruje len názory skupiny organizátorov a v žiadnom prípade ho nemožno považovať za vyjadrenie názorov Komisie,

PRIJALA TOTO ROZHODNUTIE:

Článok 1 Iniciatíva európskych občanov s názvom „Vyhrajme na ihrisku“ sa zaregistruje.

Článok 2 Toto rozhodnutie je určené skupine organizátorov iniciatívy občanov s názvom „Vyhrajme na ihrisku“, ktorú zastupujú pán Ronan EVAIN a pani Martha MESTRE GENS VIDA DA CONCEIÇÃO, ktorí konajú ako kontaktné osoby.

V Bruseli 2. februára 2022 Za Komisiu Věra JOUROVÁ podpredsedníčka

(1) Ú. v. EÚ L 130, 17.5.2019, s. 55.